མི་རིགས་ཟེར་བ་ནི་བྱ་དངོས་ཡོད་ཚད་དང་འདྲ་བར་ཐོག་མར་བྱུང་བ་དང་།བར་དུ་འཕེལ་རྒྱས་འགྲོ་བ།མཐར་མེད་པ་ཆགས་པ་བཅས་ཡིན་པ་ལས།མི་ཡི་རིགས་ཀྱི་སྤྱི་ཚོགས་ཐོག་མར་བྱུང་དུས་ནས་ཡོད་པ་ཞིག་དང་།འཇིག་རྟེན་མ་སྟོངས་བར་དུ་གནས་པ་དེ་འདྲ་ཞིག་མིན།མི་ཡི་རིགས་ཀྱི་སྤྱི་ཚོགས་ཐོག་མར་ཆགས་སྐབས་གདོད་མའི་ཀུང་ཧྲེ་མ་གཏོགས་མི་རིགས་ལྟ་ཅི་སྨོས་རུས་རྒྱུད་ཚོ་པ་ཡང་མེད།རྗེས་སུ་མ་རྒྱུད་རུས་རྒྱུད་ཀུང་ཧྲེ་དང་།ཕ་རྒྱུད་རུས་རྒྱུད་ཀུང་ཧྲེ།རུས་རྒྱུད་ཚོ་ཁག་བཅས་སུ་རིམ་བཞིན་འགྱུར་ལྡོག་དང་འཕེལ་རྒྱས་སོང་བ་བརྒྱུད་མཐར་རུས་རྒྱུད་ཚོ་པ་ཁག་རྣམས་གཅིག་ཏུ་འདྲེས་ཏེ་གཞི་ནས་མི་རིགས་ཟེར་བ་བྱུང་ཞིང་།ཚོ་པ་རྣམས་གཅིག་ཏུ་འདྲེས་ནས་མི་རིགས་ཞིག་ཏུ་གྱུར་ཟིན་པའི་རྗེས་སུ་ཡང་ད་དུང་ཐོན་སྐྱེད་ནུས་ཤུགས་དང་།ཐོན་སྐྱེད་འབྲེལ་བ་གཞི་རྒྱ་ཆེ་ཆུང་གི་དབང་གིས་མི་རིགས་སོ་སོའི་མི་དང་མིའི་བར་གྱི་འབྲེལ་བ་ལ་ཤུགས་རྐྱེན་ངེས་ཅན་ཞིག་ཐེབས་རྒྱུར་བརྟེན།མི་རིགས་ཁག་སོ་སོའི་སྤྱི་ཚོགས་འཕེལ་རྒྱས་ཆ་སྙོམས་པོ་མེད་པ་མ་ཟད།འཕེལ་རྒྱས་འགྲོ་བའི་མྱུར་ཚད་དང་།རྒྱ་ཁྱོན་ཆེ་ཆུང་སོགས་ཕྱོགས་མང་པོ་ཞིག་གི་ཐད་ལ་ལོ་སྟོང་ཕྲག་དང་ཁྲི་ཕྲག་ཁ་ཤས་ཀྱི་དུས་ཡུན་རིང་པོ་བརྒྱུད་དགོས་པ་རེད།འབྱུང་འགྱུར་གུང་ཁྲན་རིང་ལུགས་དེ་འཛམ་གླིང་ཡོངས་སུ་རྒྱལ་ཁ་ཐོབ་ནས་གྲལ་རིམ་མེད་པ་དང་།རྒྱལ་ཁབ་མེད་པ།སྲིད་ཏང་མེད་པ་བཅས་བྱུང་བའི་དུས་མཇུག་ཏུ་གཞི་ནས་མི་རིགས་མེད་པར་ཆགས་པ་བཅས་ཀྱི་དུས་ཚོད་ནི་ད་དུང་མ་ཐ་ཡང་ལོ་བརྒྱ་ཕྲག་ཁ་ཤས་ཀྱི་དུས་རབས་བརྒྱུད་དགོས་པས།ད་ལྟ་ནི་མི་རིགས་ཀྱི་དཔལ་འབྱོར་དང་།མི་རིགས་ཀྱི་རིག་གནས་འཕེལ་རྒྱས་འགྲོ་བའི་དུས་སྐབས་རེད།མི་རིགས་བར་གྱི་ཁྱད་པར་གནས་ཕྱིན་མི་རིགས་ཀྱི་སྐད་ཡིག་ཀྱང་མུ་མཐུད་ནས་བེད་སྤྱོད་གཏོང་པ་མ་གཏོགས།མི་རིགས་བར་གྱི་ཁྱད་པར་མེད་པ་མ་ཆགས་གོང་གྲངས་ཉུང་མི་རིགས་ཀྱི་སྐད་ཡིག་མེད་པ་ཆགས་ནས་འཛམ་གླིང་གཅིག་གྱུར་གྱི་སྐད་ཡིག་ཟེར་བ་དང་།མི་རིགས་མང་པོ་འདུས་པའི་རྒྱལ་ཁབ་ཀྱི་ནང་མི་རིགས་གཅིག་གྱུར་གྱི་སྐད་ཟེར་བ་ཞིག་ཡོང་ཐུབ་བསམ་པ་ནི་སྟོང་བསམ་རང་རེད།ང་ཚོའི་མི་ཚེ་གཅིག་ལ་ལོ་བརྒྱད་ཅུ་སྡོད་པའི་དབང་དུ་བྱས་ཀྱང་།ད་ལྟ་ནས་མི་རིགས་མེད་པ་ཆགས་པའི་བར་གྱི་དུས་ཡུན་དེ་དང་བསྡུར་ན་ཧ་ཅང་ཐུང་ཐུང་ཞིག་ལས་མེད་སྟབས།ང་ཚོས་ཆུ་འགྲམ་ལ་མ་སླེབས་གོང་ཆུ་སྒྲ་རྣ་བའི་ཐོས་མ་ཐག་ལྷམ་ཕུད་པ་དང་།རྗེས་སུ་རྒས་ཁོག་ཆགས་རྒྱུར་བསམ་ནས་བྱིས་པ་ཆུང་དུས་ནས་མགོ་ལ་ས་དཀར་བྱུགས་ཏེ་མགོ་དཀར་པོ་བཟོས་པ་ལྟར་བྱས་ན།སྤྱི་ཚོགས་འཕེལ་རྒྱས་ཀྱི་གནས་ཚུལ་དངོས་དང་རྒྱབ་འགལ་འགྲོ་རྒྱུ་ངེས་ཅན་རེད།དེར་བརྟེན་ང་ཚོས་མི་རིགས་འཕེལ་རྒྱས་འགྲོ་བའི་དུས་རིམ་གྱི་ཁྱད་ཆོས་ལ་དོ་སྣང་བྱེད་དགོས་པ་མ་ཟད།ལྷག་པར་ཏུ་ད་ལྟའི་དུས་སྐབས་སུ་བཙན་རྒྱལ་རིང་ལུགས་དང་སྤྱི་ཚོགས་བཙན་རྒྱལ་རིང་ལུགས་གཉིས་ཡོད་པ་དང་།འཛམ་གླིང་རྒྱལ་ཁབ་ཁག་ཏུ་མི་རིགས་བཅིངས་གྲོལ་གྱི་ལས་འགུལ་འཕེལ་རྒྱས་འགྲོ་བཞིན་ཡོད་པས་དུས་སྐབས་སུ་གནས་ཡོད་སྟབས།རྒྱལ་ནང་གི་གྲངས་ཉུང་མི་རིགས་ཁག་གི་དཔལ་འབྱོར་དང་།རིག་གནས་གོང་འཕེལ་བཏང་སྟེ།མི་སེར་སྤེལ་བྱེད་རིང་ལུགས་ལ་ནུས་ལྡན་གྱིས་རྡུང་རྡེག་གཏོང་རྒྱུ་དེ་ནི་ཧ་ཅང་གིས་གལ་ཆེན་པོ་རེད།འདིར་བོད་ཡིག་དང་བོད་སྐད་འཕེལ་རྒྱས་ཀྱི་གནས་ཚུལ་ཞིབ་འཇུག་བྱས་པའི་ཐོག་མའི་ལྟ་ཚུལ་ཁག་ཅིག་རྒྱ་ཆེའི་སྒྲ་རིག་སྨྲ་བའི་མཁས་དབང་ཚོར་དཔྱད་གཞིའི་ཚུལ་དུ་ཕུལ་རྒྱུར་བྲིས་པ་ཡིན་པས།གཟིགས་པ་པོ་ཚོས་རིན་ཐང་བྲལ་བའི་དགོངས་འཆར་ལྷུག་སྩོལ་ཡོད་པ་ཞུ།།